b'\n_START_ARTICLE_\nSepp\xc3\xa4\n_START_PARAGRAPH_\nSepp\xc3\xa4 on perinteinen ammatti. Sepp\xc3\xa4 valmistaa esineit\xc3\xa4 metallista l\xc3\xa4hinn\xc3\xa4 takoen. P\xc3\xa4\xc3\xa4asiallisina materiaaleina ovat rauta ja ter\xc3\xa4s, joita vasaroidaan, taivutetaan ja leikataan erilaisilla ty\xc3\xb6kaluilla. Ennen koneiden keksimist\xc3\xa4 kaikki metalliesineet olivat seppien valmistamia. Ensimm\xc3\xa4iset koneet ovat seppien valmistamia. Ty\xc3\xb6nkuvaan kuuluu my\xc3\xb6s metallitavaroiden kunnostus ja korjaus._NEWLINE_Sepp\xc3\xa4-sanan synonyymi on rautio. Nykyinen sukunimi Rautio voi kertoa siit\xc3\xa4, ett\xc3\xa4 suvun kantais\xc3\xa4 on ollut sepp\xc3\xa4. Termi sepp\xc3\xa4 voidaan liitt\xc3\xa4\xc3\xa4 my\xc3\xb6s muihin metallin- ja jopa puun ty\xc3\xb6st\xc3\xb6n ammatteihin. Ammattiin opetellaan hakeutumalla ammattisep\xc3\xa4n alaisuuteen kis\xc3\xa4llin oppiin. Sep\xc3\xa4nty\xc3\xb6t\xc3\xa4 opetetaan my\xc3\xb6s ammattikouluissa.\n_START_SECTION_\nTy\xc3\xb6n kulku ja ymp\xc3\xa4rist\xc3\xb6\n_START_PARAGRAPH_\nSepp\xc3\xa4 kuumentaa metallia, kunnes se pehmenee, jolloin sit\xc3\xa4 voidaan muovailla k\xc3\xa4sity\xc3\xb6kaluja kuten vasaraa, alasinta ja pihtej\xc3\xa4 k\xc3\xa4ytt\xc3\xa4en. Metalli kuumennetaan ahjossa, jonka l\xc3\xa4mmitt\xc3\xa4miseen k\xc3\xa4ytet\xc3\xa4\xc3\xa4n esimerkiksi propaania, hiilt\xc3\xa4 tai kivihiilt\xc3\xa4. Metallin v\xc3\xa4rin muutos kertoo l\xc3\xa4mp\xc3\xb6tilan kasvamisesta. Ensin rauta hohtaa punaisena, sitten oranssina, keltaisena ja ennen sulamistaan valkoisena. Taonta kohdistetaan usein l\xc3\xa4mp\xc3\xb6tilaan, joka n\xc3\xa4ytt\xc3\xa4ytyy oranssin ja keltaisen yhdistelm\xc3\xa4n\xc3\xa4. T\xc3\xa4t\xc3\xa4 tilaa kutsutaan taontal\xc3\xa4mp\xc3\xb6tilaksi. Koska v\xc3\xa4rin erottelu vaatii tarkkuutta, sep\xc3\xa4t ty\xc3\xb6skentelev\xc3\xa4t usein h\xc3\xa4m\xc3\xa4riss\xc3\xa4 olosuhteissa, jolloin v\xc3\xa4rin kontrastit erottuvat voimakkaampina._NEWLINE_K\xc3\xa4ytt\xc3\xa4m\xc3\xa4ll\xc3\xa4 kullekin taonnan vaiheelle suunnattuja ty\xc3\xb6kaluja ja asetteja sepp\xc3\xa4 voi tuottaa esineit\xc3\xa4 sek\xc3\xa4 sarja- ett\xc3\xa4 yksil\xc3\xb6tuotantona. Riippuen esineen k\xc3\xa4ytt\xc3\xb6tarkoituksesta se voidaan karkaista ja pintak\xc3\xa4sitell\xc3\xa4 ruostumisen ja kulumisen ehk\xc3\xa4isemiseksi. _NEWLINE_Kaupungeissa seppien t\xc3\xb6it\xc3\xa4 n\xc3\xa4kee useimmiten taidegallerioissa, k\xc3\xa4sity\xc3\xb6myym\xc3\xa4l\xc3\xb6iss\xc3\xa4 tai julkisissa tiloissa yhdistettyin\xc3\xa4 muuhun arkkitehtuuriin. Erityisesti Art Nouveau -liikkeen aikana rakennettujen talojen yksityiskohdissa ja porteissa n\xc3\xa4kee sep\xc3\xa4n takomia elementtej\xc3\xa4. Sep\xc3\xa4t valmistavat my\xc3\xb6s ty\xc3\xb6kaluja erikoisammattiryhmille sek\xc3\xa4 vastaavat erityist\xc3\xa4 metallintuntemusta vastaavista korjausteht\xc3\xa4vist\xc3\xa4. Perinteisesti sep\xc3\xa4t ovat vastanneet kotitalouksien kaikkien metalliesineiden valmistuksesta ja huollosta.\n_START_SECTION_\nSep\xc3\xa4nty\xc3\xb6h\xc3\xb6n kuuluvia laitteita\n_START_PARAGRAPH_\nKoska sep\xc3\xa4nty\xc3\xb6 vaatii korkeita l\xc3\xa4mp\xc3\xb6tiloja, se tarvitsee useimmiten ahjon. Sep\xc3\xa4npajojen lis\xc3\xa4ksi ahjoja voidaan tuoda paikan p\xc3\xa4\xc3\xa4lle, jolloin puhutaan kentt\xc3\xa4ahjosta. Tilavaatimustensa johdosta sep\xc3\xa4t hakeutuvat usein taajama-alueiden laitamille ja rakentavat pajansa paikkoihin, joissa sep\xc3\xa4npajoja on ollut historiallisestikin. My\xc3\xb6s Helsingin ja Tampereen keskusta-alueilta l\xc3\xb6ytyy sep\xc3\xa4npajoja ja muita toiminnan mahdollistavia ty\xc3\xb6tiloja. N\xc3\xa4m\xc3\xa4 tilat ovat kuitenkin usein museoituja._NEWLINE_Muut t\xc3\xa4rkeimm\xc3\xa4t ty\xc3\xb6kalut ovat alasin, vasarat, v\xc3\xa4livasarat, meistit sek\xc3\xa4 konevasarat. Konevasarat ovat yleens\xc3\xa4 joko ilmajoustovasaroita tai sitten jousivasaroita.\n_START_SECTION_\nSep\xc3\xa4nty\xc3\xb6n menetelm\xc3\xa4t\n_START_PARAGRAPH_\nTakomisen aikana metallia muovaillaan vasaroiden joko alasinta tai muotteja vasten. Taonnan aikana kappaleesta ei poisteta ainetta vaan sit\xc3\xa4 muovaillaan kohti haluttua suuntaa. Koska kuuma metalli on helposti muovailtavaa, jokainen isku, veto tai v\xc3\xa4\xc3\xa4nt\xc3\xb6 vaikuttaa kaikkiin kappaleen ulottuvuuksiin. Esimerkin kuuman raudan ominaisuuksista antaa kirveen ter\xc3\xa4n taonta. Toimivaa kirvest\xc3\xa4 tehdess\xc3\xa4 varren reik\xc3\xa4\xc3\xa4 ei porata vaan se luodaan takomalla oikean muotoinen tappi suoraan l\xc3\xa4pi. Reik\xc3\xa4\xc3\xa4n pujotetaan kirveen varsi. Kun metallia ei ole taonnan aikana poistettu, ter\xc3\xa4n ja varren liitoskohdassa oleva metalli on voimakkaampaa._NEWLINE_Mekaanisten liitosten lis\xc3\xa4ksi sep\xc3\xa4t saattavat my\xc3\xb6s liitt\xc3\xa4\xc3\xa4 metalleja yhteen hitsaamalla tai juottamalla.\n_START_SECTION_\nLekamies\n_START_PARAGRAPH_\nTyypillisesti sep\xc3\xa4n kis\xc3\xa4llin\xc3\xa4 toimii lekamies, jonka teht\xc3\xa4v\xc3\xa4 on ly\xc3\xb6d\xc3\xa4 lekavasaraa sep\xc3\xa4n ohjaamaan ohjausvasaraan taonnan raskaissa vaiheissa. Sepp\xc3\xa4 ohjeistaa lekamiest\xc3\xa4 komennoin sek\xc3\xa4 merkein. N\xc3\xa4ist\xc3\xa4 selkein on ty\xc3\xb6rytmi\xc3\xa4 ohjaava kolautus alasimeen.'